**Zmeny od 01.07.2020 pri poskytovaní pomoci v hmotnej núdzi   
v čase COVID-19**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Dňa 01.07.2020 nadobudlo účinnosť *Nariadenie vlády SR č.184/2020 Z. z., ktorým sa mení a dopĺňa nariadenie vlády SR č. 102/2020 Z. z.[[1]](#footnote-1) o niektorých opatreniach v oblasti sociálnych vecí, rodiny a služieb zamestnanosti v čase mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19* (ďalej len „novela nariadenia“).

Nariadenie vlády SR č. 102/2020 Z. z. v znení predmetnej novely, účinnej od 01.07.2020 je zverejnené tu: <https://www.slov-lex.sk/pravne-predpisy/SK/ZZ/2020/102/20200701.html>

Novela nariadenia reaguje na aktuálny vývoj epidemiologickej situácie v SR a postupné uvoľňovanie opatrení Úradu verejného zdravotníctva SR, na základe čoho zanikla potreba uplatňovania niektorých ustanovení nariadenia vlády SR č. 102/2020 Z. z., ktoré boli prijaté za účelom ochrany života a zdravia klientov a garantovania hmotného zabezpečenia obyvateľstva počas krízovej situácie.

Vzhľadom na skutočnosť, že na základe tejto novely sa už niektoré ustanovenia nariadenia vlády SR č. 102/2020 Z. z. neuplatňujú, t.j. v prípade niektorých ustanovení sa opätovne postupuje v súlade so zákonom č. 417/2013 Z. z. o pomoci v hmotnej núdzi v znení neskorších predpisov (ďalej len „zákon o pomoci v hmotnej núdzi“), **upozorňujeme žiadateľov/poberateľov pomoci v hmotnej núdzi, že od 01.07.2020 im opätovne vznikajú nasledovné povinnosti v súlade so zákonom o pomoci v hmotnej núdzi**.

**Povinnosť predložiť doklady k posúdeniu majetku domácnosti (motorové vozidlá)** - § 4 nariadenia vlády SR č. 102/2020 Z. z. sa od 01.07.2020 už neuplatňuje

Vzhľadom k tomu, že obmedzená dostupnosť znalcov v súčasnej dobe pominula,   
**od 01.07.2020 sa opätovne postupuje v súlade s § 5 ods. 2 písm. b) zákona o pomoci v hmotnej núdzi**, t.j.za majetok sa nepovažuje len jedno motorové vozidlo v domácnosti, ktorého držiteľom alebo vlastníkom je člen domácnosti a ktorého hodnota podľa **odborného stanoviska vyhotoveného znalcom** alebo podľa **dokladu o kúpe motorového vozidla** vyhotoveného osobou, ktorej predmetom činnosti je výroba, predaj alebo distribúcia motorových vozidiel, nie je vyššia ako 35-násobok sumy životného minima pre jednu plnoletú fyzickú osobu alebo ktoré je staršie ako 10 rokov.

V nadväznosti na uvedené:

* **žiadateľ o pomoc v hmotnej núdzi (ďalej len „PHN“) k posúdeniu nároku na pomoc v hmotnej núdzi je povinný predložiť úradu** odborné stanovisko vyhotovené znalcom alebo doklad o kúpe motorového vozidla vyhotoveného osobou, ktorej predmetom činnosti je výroba, predaj alebo distribúcia motorových vozidiel;
* **poberateľ PHN, pri ktorom sa pri posúdení majetku aplikoval § 4 nariadenia vlády SR č. 102/2020 Z. z.,** **je povinný predložiť úradu** odborné stanovisko vyhotovené znalcom alebo doklad o kúpe motorového vozidla vyhotoveného osobou, ktorej predmetom činnosti je výroba, predaj alebo distribúcia motorových vozidiel. *V tejto súvislosti uvádzame, že pokiaľ úrad zistí, že na základe odborného stanoviska znalca a/alebo dokladu o kúpe motorového vozidla je možné motorové vozidlo považovať za majetok, ktorým si členovia môžu riešiť núdzu, úrad poberateľovi PHN odníme pomoc v hmotnej núdzi od 01.07.2020.*

**Povinnosť uplatnenia si zákonných nárokov, v prípade vykonávania činnosti zakladajúcej nárok na príjem v cudzine** **-** § 5 nariadenia vlády SR č. 102/2020 Z. z.   
sa od 01.07.2020 už neuplatňuje

Vzhľadom k tomu, že obmedzenia týkajúce sa cestovania boli zrušené, **od 01.07.2020 sa opätovne postupuje v súlade s § 6 zákona o pomoci v hmotnej núdzi,** t.j.pre účely posudzovania hmotnej núdze pri členoch domácnosti, ktorí vykonávajú zárobkovú činnosť   
v cudzine sa opätovne posudzuje možnosť uplatnenia zákonných nárokov (napr. na výživné, dávky sociálneho poistenia, nárok z pracovnoprávneho vzťahu, atď.).

V nadväznosti na uvedené:

* **žiadateľ o  PHN, ktorý vykonáva zárobkovú činnosť v cudzine k posúdeniu nároku na pomoc v hmotnej núdzi je povinný predložiť úradu** doklady k uplatneniu si zákonných nárokov (napr. na výživné, dávky sociálneho poistenia, nárok z pracovnoprávneho vzťahu, atď.);
* **poberateľ PHN**, **pri ktorom sa pri posúdení nároku na pomoc v hmotnej núdzi aplikoval § 5 nariadenia vlády SR č. 102/2020 Z. z.,** **je povinný predložiť úradu nasledovné doklady:** 
  + informáciu, či opätovne začal vykonávať činnosť v cudzine zakladajúcu nárok na príjem,
  + potvrdenie o príjme z činnosti v cudzine,
  + doklady k uplatneniu si zákonných nárokov (napr. na výživné, dávky sociálneho poistenia, nárok z pracovnoprávneho vzťahu, atď.);

*V nadväznosti na predložené potvrdenia od poberateľa PHN, úrad od 01.07.2020 prehodnotí nárok na pomoc v hmotnej núdzi.*

**Povinnosť vykonávať činností v zmysle § 10 zákona o pomoci v hmotnej núdzi v rozsahu 32 hodín mesačne -** § 6 nariadenia vlády SR č. 102/2020 Z. z. sa od 01.07.2020 už neuplatňuje

Vzhľadom k tomu, že výkon činností v rozsahu 32 hodín mesačne bol opätovne umožnený, **od 01.07.2020** sa opätovne postupuje v súlade s § 10 ods. 3, 5 až 13 zákona o pomoci v hmotnej núdzi, t.j. **v prípade, ak občan nevykoná činnosti v rozsahu 32 mesačne, pomoc v hmotnej núdzi sa zníži o dávku pomoci v hmotnej núdzi.**

V nadväznosti na uvedené:

* **žiadateľ o PHN a/ alebo poberateľ PHN je povinný vykonať činnosti v zmysle platnej ponuky,** v opačnom prípade mu bude pomoc v hmotnej núdzi znížená o dávku;
* **žiadateľ o PHN a /alebo poberateľ PHN, ktorý je v právnom vzťahu (dohoda o vykonaní práce) je povinný predložiť úradu:**

1. potvrdenie o rozsahu odpracovaných hodín od mesiaca júl 2020 v zmysle § 28 ods. 2 písm. e) zákona o pomoci v hmotnej núdzi;
2. potvrdenia o príjme, a to aj za mesiace, za ktoré tieto potvrdenia neboli počas krízovej situácie predložené, resp. boli nahradené čestným vyhlásením *(v prípade, ak príjemca mal príjem, resp. uviedol nesprávnu výšku príjmu v čestnom vyhlásení, úrad výšku pomoci v hmotnej núdzi upraví a príjemcovi uloží povinnosť vrátiť)*.

**Povinnosť vykonávať aktivačné činnosti v zmysle § 12 zákona o pomoci v hmotnej núdzi (úprava poskytovania ochranného príspevku v čase krízovej situácie) -** § 7 nariadenia vlády SR č. 102/2020 Z. z. bol od 01.07.2020 upravený

Vzhľadom na skutočnosť, že výkon aktivačných činností podľa § 12 zákona pomoci v hmotnej núdzi bol opätovne vo väčšine prípadov umožnený, **od 01.07.2020 sa zúžil okruh osôb, ktoré majú nárok na ochranný príspevok v čase krízovej situácie** v sume 37,30 eura/mesačne, a to iba na poberateľov PHN, ktorí majú uzatvorené platné dohody, ktoré zakladajú nárok na aktivačný príspevok, ale v čase krízovej situácie nemôžu, z dôvodu prekážky na strane organizátora, vykonávať činnosti podmieňujúce vznik nároku na aktivačný príspevok, a za ktorého sú splnené podmienky nároku na plnú výšku dávky v hmotnej núdzi.

V nadväznosti na uvedené **bude prehodnotený nárok na pomoc v hmotnej núdzi** za každého člena domácnosti, ktorému bol od 01.04.2020 priznaný OP COVID-19 a pomoc v hmotnej núdzi sa od 01.07.2020 na základe poskytnutej dochádzky prehodnotí nasledovne:

* v prípade výkonu aktivačnej činnosti – člen domácnosti má nárok na aktivačný príspevok;
* v prípade nevykonávania aktivačnej činnosti z dôvodu prekážky na strane organizátora činnosti – člen domácnosti má nárok na OP COVID – 19;
* v prípade, že sa člen domácnosti odmietne zúčastniť výkonu aktivačnej činnosti - nárok na OP COVID – 19 a ani na aktivačný príspevok nemá.

Zároveň uvádzame, že nárok na OP COVID-19 bude **mať len taký člen domácnosti, ktorý spĺňa podmienku nároku na plnú výšku dávky v hmotnej núdzi,** t.j. u ktorého nedôjde k zníženiu dávky pomoci v hmotnej núdzi podľa § 10 ods. 3 až 13 zákona o pomoci v hmotnej núdzi (napr. nevykoná činnosti v rozsahu 32 hodín mesačne, nedodrží liečený režim, nedodrží lehoty na predloženie dočasnej pracovnej neschopnosti a potvrdenia o rozsahu odpracovaných hodín).

**Povinnosť predložiť stanovisko ošetrujúceho lekára k trvaniu nepriaznivého zdravotného stavu -** § 8 nariadenia vlády SR č. 102/2020 Z. z. sa od 01.07.2020   
už neuplatňuje

Nakoľko objektívnosť trvania nepriaznivého zdravotného stavu (ďalej len „NZS“) je už možné vzhľadom na opätovnú dostupnosť lekárov posudzovať, **od 01.07.2020 sa opätovne postupuje v súlade s § 11 ods. 4 zákona o pomoci v hmotnej núdzi**, t.j.v prípade, ak posudkový lekár pred uplynutím 3 kalendárnych mesiacov nepotvrdí, že NZS občana trvá ďalej aj po uplynutí 3 kalendárnych mesiacov, nárok na ochranný príspevok občanovi zanikne.

V nadväznosti na uvedené, **poberateľ PHN**, **pri ktorom sa pri posúdení NZS** aplikoval   
§ 8 nariadenia vlády SR č. 102/2020 Z. z., **je povinný predložiť úradu:**

* stanovisko ošetrujúceho lekára k trvaniu NZS **najneskôr do 20.07.2020,** z dôvodu, aby posudkový lekár úradu mohol včas posúdiť NZS poberateľa PHN, na účely posúdenia trvania nároku na ochranný príspevok od 01.07.2020.

V tejto súvislosti uvádzame, **že bez predloženia stanoviska ošetrujúceho lekára k trvaniu NZS,** vo vyššie uvedenom termíne, sa posudkový lekár k trvaniu NZS nebude môcť vyjadriť, čím nebude splnená zákonná podmienka nároku na ochranný príspevok v zmysle § 11 ods. 4 zákona o pomoci v hmotnej núdzi a **nárok na ochranný príspevok občanovi zanikne.**

1. Od 01.04.2020 sa pri poskytovaní pomoci v hmotnej núdzi postupovalo v zmysle nariadenia vlády SR č. 102/2020 Z. z. o niektorých opatreniach v oblasti sociálnych vecí, rodiny a služieb zamestnanosti v čase mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19 (<https://www.slov-lex.sk/pravne-predpisy/SK/ZZ/2020/102/20200430>). [↑](#footnote-ref-1)